**Έκθεση της Κοινοβουλευτικής Επιτροπής Γεωργίας και Φυσικών Πόρων για τους κανονισμούς «Οι περί Σπόρων (Τέλη) Κανονισμοί του 2022»**

**Παρόντες:**

|  |  |
| --- | --- |
| Γιαννάκης Γαβριήλ, πρόεδρος | Χρίστος Ορφανίδης |
| Ανδρέας Πασιουρτίδης | Παύλος Μυλωνάς |
| Βαλεντίνος Φακοντής | Ηλίας Μυριάνθους |
| Κυριάκος Χατζηγιάννης | Χαράλαμπος Θεοπέμπτου |
| Νίκος Σύκας |  |

Η Κοινοβουλευτική Επιτροπή Γεωργίας και Φυσικών Πόρων εξέτασε τους πιο πάνω κανονισμούς σε τρείς συνεδρίες της, που πραγματοποιήθηκαν την 1η Νοεμβρίου 2022, στις 5 Δεκεμβρίου 2023 και στις 30 Ιανουαρίου 2024. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Τμήματος Γεωργίας και του Ινστιτούτου Γεωργικών Ερευνών του Υπουργείου Γεωργίας, Αγροτικής Ανάπτυξης και Περιβάλλοντος, της Νομικής Υπηρεσίας της Δημοκρατίας, του Γενικού Λογιστηρίου, της εταιρείας «Σποροπαραγωγική Ιωσηφίδης και Σία Λτδ», καθώς και της αγροτικής οργάνωσης «Παναγροτική Ένωση Κύπρου».

Το Κυπριακό Εμπορικό και Βιομηχανικό Επιμελητήριο, η Παγκύπρια Οργάνωση Σιτηροπαραγωγών ΠΟΣ (Δημόσια) Λτδ, ο Κυπριακός Σύνδεσμος Φυτοπροστασίας (ΚΥΣΥΦ), καθώς και οι αγροτικές οργανώσεις «Ένωση Κυπρίων Αγροτών», «Νέα Αγροτική Κίνηση», «Παναγροτικός Σύνδεσμος» και «Ευρωαγροτικός», παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο πλαίσιο της πρώτης συνεδρίας η επιτροπή εξέτασε τους πιο πάνω κανονισμούς από κοινού με το νομοσχέδιο «Ο περί Σπόρων (Τροποποιητικός) Νόμος του 2022», το οποίο στη συνέχεια αποσύρθηκε από την εκτελεστική εξουσία.

Σημειώνεται περαιτέρω ότι στο στάδιο της εξέτασης των κανονισμών παρευρέθηκε επίσης το μέλος της επιτροπής κ. Χαράλαμπος Πάζαρος.

Σκοπός των προτεινόμενων κανονισμών, οι οποίοι εκδίδονται δυνάμει των διατάξεων του άρθρου 14 του περί Σπόρων Νόμου, είναι αφενός η κατάργηση των περί Σπόρων (Τέλη) Κανονισμών του 2003 έως 2008 και αφετέρου η θέσπιση νέων κανονισμών για τον καθορισμό του ύψους των τελών που προβλέπονται στον κατ’ εξουσιοδότηση νόμο.

Ειδικότερα, οι προτεινόμενοι κανονισμοί προβλέπουν το ύψος των τελών που καταβάλλονται για την έκδοση άδειας εμπορίας σπόρων, την έκδοση άδειας λειτουργίας σποροπαραγωγικής επιχείρησης, τη διενέργεια δοκιμών για σκοπούς εγγραφής σπόρων στον εθνικό κατάλογο ποικιλιών, καθώς και την πιστοποίηση σπόρων.

Σύμφωνα με τα στοιχεία που κατατέθηκαν στην επιτροπή, το ύψος των τελών που προβλέπονται στους υπό κατάργηση κανονισμούς επαναξιολογήθηκε και κρίθηκε αναγκαία η αναθεώρησή του. Συναφώς, προωθήθηκαν οι εν λόγω κανονισμοί, ώστε το ύψος των τελών να καθοριστεί σε επίπεδα ανάκτησης του κόστους με εξαίρεση τα τέλη που αφορούν τη διενέργεια δοκιμών για σκοπούς εγγραφής στον εθνικό κατάλογο ποικιλιών, τα οποία με απόφαση του Υπουργικού Συμβουλίου καθορίστηκαν σε επίπεδο χαμηλότερο του κόστους, ώστε να διαφυλαχθεί η συνέχιση εγγραφής ντόπιων βελτιωμένων ποικιλιών στον εθνικό κατάλογο ποικιλιών, οι οποίες είναι προσαρμοσμένες στις ιδιαίτερες εδαφοκλιματολογικές συνθήκες της Κύπρου.

Ο εκπρόσωπος του Ινστιτούτου Γεωργικών Ερευνών του Υπουργείου Γεωργίας, Αγροτικής Ανάπτυξης και Περιβάλλοντος συμφώνησε με τους σκοπούς και τις επιδιώξεις των κανονισμών.

Ο εκπρόσωπος του Γενικού Λογιστηρίου δήλωσε ότι η Τεχνική Επιτροπή Καθορισμού και Αναθεώρησης Τελών και Δικαιωμάτων ενέκρινε το ύψος των τελών στη βάση της αρχής της κοστοστρέφειας, εξαιρουμένων των τελών για τη διεξαγωγή δοκιμών για σκοπούς εγγραφής ποικιλιών στον εθνικό κατάλογο ποικιλιών, αφού κρίθηκε ότι δεν ανακτάται το κόστος διενέργειας των σχετικών δοκιμών για την εγγραφή ποικιλιών.

Ο εκπρόσωπος της εταιρείας «Σποροπαραγωγική Ιωσηφίδης και Σία Λτδ» αναφέρθηκε στην ανάγκη περαιτέρω μείωσης του ύψους των τελών για την εγγραφή ποικιλιών στον εθνικό κατάλογο ποικιλιών, η οποία δύναται να επιτευχθεί με τη διαφοροποίηση του τρόπου διεκπεραίωσης της διαδικασίας και της πραγματοποίησης των δοκιμών που διεξάγονται από το Ινστιτούτο Γεωργικών Ερευνών του Υπουργείου Γεωργίας, Αγροτικής Ανάπτυξης και Περιβάλλοντος.

Ο εκπρόσωπος της Παναγροτικής Ένωσης Κύπρου ζήτησε την επανεξέταση του ύψους των προτεινόμενων τελών, τονίζοντας ότι τα αυξημένα τέλη οδηγούν στην αύξηση του κόστους παραγωγής, το οποίο μετακυλίεται στους γεωργούς.

Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της, αποφάσισε, κατά πλειοψηφία του προέδρου και των μελών της βουλευτών των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και του μέλους της βουλευτή της ΕΔΕΚ Σοσιαλιστικό Κόμμα, να εισηγηθεί στην ολομέλεια του σώματος την έγκριση των κανονισμών.

Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους στην ολομέλεια του σώματος.

6 Φεβρουαρίου 2024

Αρ. Φακ.: 23.03.059.064-2022

Κλ.Χ/ΜΧ/MV/ΡΠ